Instruks vedrørende Covid-19

På Aurehøj Gymnasium følger vi myndighedernes anbefalinger og forholder os løbende til retningslinjer i forhold til sociale arrangementer og hverdagen generelt på skolen.

**Krav om mundbind og Coronapas er ophørt pr. 1.februar.**

**Opfordring til to ugentlige screeningstest**

Der er opfordring til at blive testet to gange om ugen for alle elever og ansatte på ungdomsuddannelserne, dvs. også elever og ansatte, der er vaccinerede eller tidligere smittede og dermed har et gyldigt coronapas. Opfordringen til to ugentlige screeningstest gælder ikke for elever, kursister, deltagere og ansatte, der har været smittede inden for de seneste 12 uger.

Der bliver skrevet ud i Lectio, når test kan afhentes. De bliver placeret ude foran kontoret på 1.sal.

**Hvis du har symptomer på Covid-19, så må du ikke møde i skole**

De typiske symptomer på Covid-19 er:

* Tør hoste
* Ondt i halsen
* Feber
* Hovedpine
* Vejrtrækningsbesvær
* Muskelsmerter

**Ved mistanke om Covid-19**

Personen med symptomer på COVID-19 skal hurtigst muligt gå i selvisolation og blive testet med PCR-test.

**Hvis du bliver testet positiv for Covid-19, så SKAL du kontakte skolen på 39 65 45 45 med henblik på opsporing af øvrige kontakter.**

**Uden for almindelig kontortid, så skriv en besked i Lectio til gruppen ”Coronavagt”, så vil du blive kontaktet med henblik på smitteopsporing.**

**Anbefalinger ved betydelige symptomer**

* Der anbefales selvisolation fra symptomdebut og PCR-test snarest.
* Ved positivt testsvar fortsættes selvisolation til symptomophør, dog ikke kortere end 4 døgn fra testtidspunkt.

**Ved positiv test hos asymptomatiske eller let symptomatiske**

* Ved positiv antigen- eller PCR-test anbefales selvisolation i 4 døgn fra testtidspunkt.
* Ved positiv antigentest anbefales PCR-test snarest mulig.
* Udføres PCR som første test, skal der ikke selvisoleres i ventetiden på PCR-svar.
* Hvis der opstår betydende symptomer fortsættes selvisolation til symptomophør, dog ikke kortere end 4 døgn fra testtidspunkt.

**Ved husstandskontakt til smittet**

* Der anbefales antigentest eller PCR test 3 døgn efter den smittede persons testtidspunkt. Husstandskontakter (nære kontakter) er undtaget selvisolation.

**Særlige forholdsregler**

* Ved særlige situationer som fx ophold (besøg, arbejde m.v.) med patientkontakt på sygehuse, beboerkontakt på plejehjem, hjemmebesøg hos stærkt immunsvækkede pårørende m.v. anbefales at bære kirurgisk-maske type II i 3 døgn efter ophævelse af selvisolation eller indtil negativt svar på PCR-test efter 3 døgn hos husstandskontakt.

Du vil blive registreret som fraværende i Lectio, men du bedes anføre ”symptomer på Covid-19” i fraværsårsager, og fravær i den forbindelse vil ikke medføre nogen form for sanktioner.

**Nære kontakter**

Nære kontakter til en smittet person med covid-19 er husstandskontakterne eller tilsvarende:

* De personer, som bor sammen med en person, der har fået påvist covid-19
* Kæreste til en person, der har fået påvist covid-19 (som ikke bor sammen)
* Værelseskammerater på en efterskole, højskole, lejrskole o. lign. til en person, der har fået påvist covid-19
* Overnattende gæster/legekammerater.

Der er ikke længere anbefalinger om selvisolation for nære kontakter. Men nære kontakter anbefales antigentest eller PCR test 3 døgn efter den smittede persons testtidspunkt.

#### **Øvrig kontakt**

Øvrige kontakter er de personer, der har været tæt på en person, som har fået påvist COVID-19, og som ikke er husstandskontakter. Det kan fx være:

* Personer, der har siddet ved siden af eller over for den smittede til et møde, frokost, i undervisningssammenhænge på ungdoms- og voksenuddannelser el.lign.
* Personer, der har dyrket kontaktsport eller siddet i bil med den smittede.

**Opfordring til test af øvrige kontakter**

Elever og ansatte, der identificeres som øvrige kontakter, opfordres til at få taget en hurtigtest (evt. selvtest, som stilles til rådighed af skolen. Du kan evt. kontakte kontoret for udlevering af test) med det samme og en hurtigtest (evt. selvtest) på 4. dagen efter sidste kontakt til den smittede person. Opfordringen til test af øvrige kontakter gælder alle elever og ansatte. Øvrige kontakter, der har været smittet inden for de seneste 12 uger, er undtaget.

# **Retningslinjer på skolen**

* Når du ankommer til skolen, så skal håndvask eller afspritning foretages.
* Respekter skiltning på skolen og hold så vidt muligt til højre på gange og trapper.
* Husk afspritning af borde, kontaktpunkter, idrætsredskaber og musikinstrumenter (også mikrofoner).
* Husk udluftning i lokaler i mindst 5 minutter med gennemtræk i hvert modul (gælder ikke Musikhuset).
* Vis hensyn til hinanden. Smid dit skrald i skraldespanden og luk vinduerne, når lokaler forlades!